Diari Oficial de la Generalitat Valenciana


Sumari del DOGV 2532, del 19-06-1995 (1995/835097)

INSTRUCCIONS de 8 de juny de 1995, de la Conselleria d'Economia i Hisenda, sobre l'accés a les bases de dades informàtiques de la conselleria i el seu ús.
----------------------------------------------------------------------------------------------------------------------------------------------------------

### Dades del document

Número de DOGV
:   2532

Data del DOGV
:   19-06-1995

Secció del DOGV
:   ALTRES DISPOSICIONS

Número del document
:   1995/835097


Data del document
:   08-06-1995

Organisme emissor
:   Conselleria d'Economia i Hisenda

Tipus de document
:   Instrucció

INSTRUCCIONS de 8 de juny de 1995, de la Conselleria d'Economia i Hisenda, sobre l'accés a les bases de dades informàtiques de la conselleria i el seu ús.   
La presència de mitjans informàtics en la gestió tributària, pressupostària i de nòmines, es troba avui en dia generalitzada en els distints centres de l'administració de la Generalitat.  
La utilització d'aquests mitjans incrementa notablement l'eficàcia de la gestió, però al mateix temps comporta el risc que es produïsquen abusos que atempten contra el caràcter secret de les informacions i de la intimitat de les persones; béns jurídics, tots dos, de la protecció dels quals se'n fa ressò la nostra Constitució i la recentment aprovada Llei Orgànica de Regulació per al Tractament Automatitzat de Dades (LORTAD).  
Per aquestes raons, la Resolució 2/1990, de 23 de març, de l'extingida Secretaria General d'Hisenda del Ministeri d'Economia i Hisenda, sobre les bases de dades provincials i nacionals i la utilització de la informació continguda en aquestes, per part del personal que ocupa llocs de treball en òrgans o dependències de l'administració tributària, estableix els principis bàsics a què aquesta utilització ha de respondre.  
D'altra banda, l'establiment de cauteles en l'ús de la informació, sempre desitjable, és potser més necessari, si cap, en el moment present, davant la perspectiva d'ampliació de les bases de dades autonòmiques, amb l'accés a la base de dades nacional de l'AEAT (BDN), dins del marc d'intercanvi d'informació que caracteritza les actuals relacions entre la Generalitat Valenciana i l'agència esmentada.  
No s'ha de desconéixer tampoc que arran del conveni de col·laboració firmat el 20 de gener de 1995 entre la Secretaria d'Estat del Ministeri d'Economia i Hisenda (Direcció General del Centre de Gestió Cadastral i Cooperació Tributària) i la Conselleria d'Economia i Hisenda de la Comunitat Valenciana, sobre intercanvi i col·laboració en la gestió de la informació de caràcter territorial, l'intercanvi d'informació és ja una realitat.  
La informació comptable pressupostària referent a pagaments i cobraments a persones físiques i jurídiques recull l'entorn de confidencialitat que cal preservar.  
La incorporació del col·lectiu docent de la Conselleria d'Educació a la Base de Dades de Nòmines de la Generalitat Valenciana, a més del personal d'administració de la Generalitat, incrementa considerablement la informació de caràcter confidencial que s'administra des de la Conselleria d'Economia i Hisenda.  
Per tot això, amb la finalitat de garantir un ús adequat de la informàtica tributària i pressupostària, es dicten les instruccions següents:  
Primera. àmbit d'aplicació  
Aquestes instruccions s'aplicaran a les bases de dades següents:  
- Sistema d'Informació Pressupostari (SIP-GV): inclou dades de gestió econòmica, comptabilitat i nòmines del personal al servei de la Generalitat Valenciana.  
- Sistema d'Informació Tributari (SIT-GV): inclou dades de gestió tributària.  
Igualment s'aplicaran a aquelles altres que en un futur puguen implantar-se. Sense perjudici d'això, pot acordar-se l'aplicació extensiva d'aquestes a qualsevol altra bases de dades informàtica que s'estime oportú incloure en l'àmbit d'aplicació.  
Segona. Accés a les bases de dades  
L'accés a un grup d'opcions del menú d'una aplicació i les operacions associades a aquestes opcions, constitueix el perfil de l'usuari.  
La Secretaria General de la Conselleria d'Economia i Hisenda determinarà quins llocs de treball, en atenció a les característiques que hi concorren, tenen accés a les bases de dades. Per a això, el centre directiu esmentat elaborarà un estat informatiu, denominat «Relació d'usuaris classificada per perfils», comprensiu dels llocs de treball amb el perfil reservat a cadascun d'ells. Amb aquesta finalitat, cada opció de menú ha de tenir assignada una denominació identificativa que la diferencia de les altres.  
Cap usuari podrà accedir a la informació continguda en les bases de dades fora dels límits assenyalats en el paràgraf primer.  
Tercera. Aplicacions de nova creació  
Una vegada ultimada una nova aplicació informàtica, el Centre de Càlcul de la Conselleria d'Economia i Hisenda comunicarà aquesta circumstància al secretari general d'aquesta conselleria, indicant-ne el nom, la data d'introducció en el sistema i el perfil d'usuari a qui va dirigit, perquè es tinga constància de la posada en producció de l'aplicació.  
Quarta. Clau d'accés  
L'accés a qualsevol aplicació informàtica s'efectuarà per mitjà d'una clau d'accés, composta per:  
a) Un codi d'usuari, que es donarà d'alta en el sistema informàtic incloent la descripció completa del nom.  
b) Una paraula de pas o clau d'accés, que serà personal i intransferible. Si, per algun motiu, l'usuari l'oblida, haurà de comunicar aquesta circumstància a l'administrador del sistema, a l'efecte de crear una distinta o notificar-la de nou.  
Per a cada aplicació informàtica i usuari hi haurà una clau d'accés pròpia. Aquesta clau serà modificable pel mateix usuari.  
Cinquena. Gestió d'usuaris  
Els secretaris generals de les conselleries enviaran al secretari general de la Conselleria d'Economia i Hisenda les dades identificatives d'aquelles persones que a nivell de director general o cap de servei, com a mínim, han de ser els responsables immediats d'usuari en cada conselleria.  
Les altes i les baixes d'usuaris i les modificacions dels perfils seran sol·licitades pel responsable immediat de l'usuari al Centre de Càlcul de la Conselleria d'Economia i Hisenda des d'on es gestionaran aquestes incidències i es notificaran al secretari general d'aquesta Conselleria.  
Sisena. Control d'accessos  
Des del Centre de Càlcul de la Conselleria d'Economia i Hisenda es durà un registre d'accessos d'aquelles opcions d'aplicació que, al seu criteri permeten obtenir informació de caràcter confidencial. Aquest registre podrà consultar-se en línia o imprimir-se i emmagatzemar-se, si així ho determina la Secretaria General.  
Setena. Confidencialitat de la informació  
La informació continguda en les bases de dades que afecte persones físiques o jurídiques tindrà caràcter confidencial i únicament podrà ser utilitzada per als fins de l'administració autonòmica, i serà prohibit l'accés per a fins distints.  
Vuitena. Obligacions dels usuaris  
Els usuaris del sistema estan obligats a guardar el més estricte secret sobre les informacions de caràcter confidencial a què accedisquen. En cap cas haurà de facilitar-se el codi d'usuari ni la paraula de pas a una altra persona. S'haurà d'abstenir de realitzar anotacions que possibiliten conéixer a altres usuaris aquesta clau. És, per tant, prohibit accedir a les bases de dades usant claus alienes, encara que hi haja consentiment dels titulars d'aquestes.  
Novena. Responsabilitats  
En el cas de funcionaris públics, l'accés indegut a la informació de naturalesa tributària, pressupostària o de nòmines, continguda en les bases de dades informatitzades o en altres arxius o bases de dades o la utilització inadequada d'aquesta es qualificarà, segons els casos:  
a) Com a falta molt greu, a tenor del que disposa l'article 111.6 de la Llei General Tributària, redactat per la Llei 10/1985, de 26 d'abril, en concordança amb l'últim incís de l'article 7.3 del Reglament General de la Inspecció dels Tributs i amb l'article 6.e) del vigent Reglament de Règim Disciplinari que sanciona «la publicitat o la utilització indeguda de secrets oficials així declarats per la llei o classificats com a tals».  
b) Com a falta greu, si la violació del secret conculca el deure genèric que a tot funcionari imposa l'article 80 de la Llei Articulada dels Funcionaris Civils de l'Estat, de 6 de febrer de 1964, en concordança amb el primer i segon incís de l'article 7.3 del mateix Reglament d'Inspecció dels Tributs i amb la falta greu tipificada en l'article 7.1.1) del vigent Reglament de Règim Disciplinari, que sanciona «no guardar el degut sigil respecte als assumptes que es coneguen per raó del càrrec, quan causen perjudici a l'administració o s'utilitzen en profit propi».  
c) O, finalment, com a falta disciplinària lleu, d'acord amb l'article 8.e) del vigent Reglament de Règim Disciplinari, si la informació no ix de l'àmbit personal del consultant o l'actuació suposa l'incompliment dels deures i de les obligacions del funcionari, que no haja de ser qualificat com a falta molt greu o greu.  
En conseqüència, i en concordança amb la sisena d'aquestes instruccions, el secretari general de la Conselleria d'Economia i Hisenda, a l'empara del que preveuen els articles 74 i 75 de la Llei 5/83, de 30 de desembre, de Govern Valencià, en relació amb el que disposa l'article 51 del text refós de la Llei de la Funció Pública Valenciana, aprovat pel Decret Legislatiu de 20 de març de 1991 del Consell de la Generalitat Valenciana i modificat parcialment per la Llei 5/94, de 24 d'octubre, i en aplicació de l'article 29 del Reglament de Règim Disciplinari, aprovat pel Reial Decret 33/86, de 10 de gener, haurà d'acordar, en els supòsits anteriors, la incoació d'expedient disciplinari per a l'aclariment de la responsabilitat en què hagués pogut incórrer el possible infractor.  
En el cas de personal laboral, s'haurà de tenir en compte el que, sobre això, estableix el conveni col·lectiu per al personal laboral al servei de la Generalitat Valenciana, subscrit el 26 d'abril de 1998 i registrat, dipositat i publicat per Resolució de 12 de maig de 1998 de la Direcció Territorial de Treball en el DOGV de 10 de juny de 1988, i en especial, el que disposa l'apartat 2.b.13 de l'article 24, on se sanciona com a falta greu «la utilització o la difusió indeguda de dades o assumptes dels quals tinga coneixement per raó del treball en l'organisme», sense perjudici que, en aquest supòsit, la conducta del treballador puga ser, si escau, enquadrada en la falta molt greu prevista en l'apartat 2.c.5 de l'article 24 del conveni col·lectiu esmentat, que sanciona «el frau, la deslleialtat i l'abús de confiança en les gestions encomanades», basant-se en el trencament del vincle de fidelitat amb l'administració i per les especials circumstàncies que puguen concórrer en aquesta conducta.  
Quan la presumpta infracció disciplinària siga imputable a personal de la Conselleria d'Economia i Hisenda, els directors generals i/o els directors territorials proposaran al secretari general la incoació de l'expedient disciplinari.  
Deu. Entrada en vigor  
La Secretaria General de la Conselleria d'Economia i Hisenda, per mitjà del seu Centre de Càlcul, desplegarà les aplicacions necessàries per a fer efectiu el que preveuen les instruccions anteriors.  
Aquestes instruccions entraran en vigor l'endemà de la publicació en el Diari Oficial de la Generalitat Valenciana.  
València, 8 de juny de 1995.- El secretari general de la Conselleria d'Economia i Hisenda: Miguel Mazón Hernández.